SEISER ALM (aftenposten.no): - Det var noen paparazzier som dukket opp på Tenerife. Da valgte vi å avbryte oppholdet der og heller reise til Gran Canaria. Men det var ikke mer enn en halvtime med fly, forteller Northug-manager Lars Gilleberg.
Etter Tour de Ski har Northug måttet legge om VM-planene flere ganger. At han måtte avbryte oppholdet på Tenerife 9. januar - og legge kursen mot Gran Canaria - er bare en liten detalj i trønderens hektiske reiseprogram de siste fem ukene.
Av langrennsledelsen ble han anbefalt å reise mindre i forkant av VM. Men Northug svarte med å dra rundt halve jordkloden.
Northug avsluttet Tour de Ski i Cavalese 6. januar. Han er tilbake i VM-byen Cavalese 17. februar. Som Aftenpostens oversikt viser har 27-åringen mellom sesongens to høydepunkter vært på reisefot i 18 av 42 dager. Trønderen har forflyttet seg 22 000 kilometer - eller 440 femmiler - med fly og bil.
- Dette er ikke noe stress, hevder Northug.
Og det er mulig å tro på ham. Northug ser ikke veldig forkavet ut der han sitter lettere henslengt på en stol ved et hotell i Seiser Alm.
Northug virker passe interessert, han har forsvunnet inn i «VM-boblen», og der er det vrient å få innpass. Trolig tenker han med lengsel på drømmeløypene rett utenfor hotellvinduet. Mil eller mil med «trikkespor», blå himmel og nesten ikke folk!
Kontrasten fra fredfulle Seiser Alm til travle flyplasser i München og Moskva er enorm.
- Du er ikke redd for at det er blitt for mye reisevirksomhet i vinter?
- Nei! For jeg sover og slapper av på reise. Akkurat som i en seng. For meg er ikke dette noe stress. Jeg synes ikke det har vært slitsomt.